A Topolya község területén lévő családi házak és lakások energetikai felújítását célzó intézkedéseknek a *Tiszta energia és energiahatékonyság Szerbia polgárai számára* elnevezésű projekt keretében történő társfinanszírozásáról szóló szabályzat 12. szakasza (Topolya Község Hivatalos Lapja, 19/23. szám) és Topolya Község Statútumának 64. szakasza (Topolya Község Hivatalos Lapja, 5/19. szám) alapján, Topolya Községi Elnöke 2023. augusztus 22-én meghozza az alábbi

**HATÁROZATOT**

**A KÖZVETLEN FELHASZNÁLÓKNAK (GAZDASÁGI ALANYOKNAK) A TOPOLYA KÖZSÉG TERÜLETÉN LÉVŐ CSALÁDI HÁZAK ÉS LAKÁSOK ENERGETIKAI FELÚJÍTÁSÁT CÉLZÓ INTÉZKEDÉSEK VÉGREHAJTÁSÁBAN VALÓ RÉSZVÉTELÉRE SZÓLÓ NYILVÁNOS FELHÍVÁS KIÍRÁSÁRÓL**

és kiírja az alábbi

**NYILVÁNOS FELHÍVÁST**

**A KÖZVETLEN FELHASZNÁLÓKNAK (GAZDASÁGI ALANYOKNAK) A TOPOLYA KÖZSÉG TERÜLETÉN LÉVŐ CSALÁDI HÁZAK ÉS LAKÁSOK ENERGETIKAI FELÚJÍTÁSÁT CÉLZÓ INTÉZKEDÉSEK VÉGREHAJTÁSÁBAN VALÓ RÉSZVÉTELÉRE**

A Topolya község területén lévő családi házak és lakások energetikai felújítását célzó intézkedéseknek a *Tiszta energia és energiahatékonyság Szerbia polgárai számára* elnevezésű projekt keretében történő társfinanszírozásáról szóló szabályzat (a továbbiakban: Szabályzat) 12. szakaszával összhangban nyilvános felhívást teszünk közzé a közvetlen felhasználóknak (gazdasági alanyoknak) a Topolya község területén lévő családi házak és lakások energetikai felújítását célzó intézkedések végrehajtásában való részvételére (a továbbiakban: nyilvános felhívás). Az energetikai felújítást célzó intézkedések a lakóépületek energetikai helyreállításának terén gyártással, szolgáltatásokkal és munkálatokkal foglalkozó gazdasági alanyokkal való együttműködés keretében valósulnak meg, a vissza nem térítendő eszközök végfelhasználói pedig a Topolya község területén lévő háztartások. Azok a háztartások, amelyek a Topolya község területén lévő családi házak és lakások energetikai felújítását célzó intézkedések 2023. évi társfinanszírozására szóló nyilvános felhívás alapján teljesítik az eszközök odaítélésének feltételeit, a javakat vagy szolgáltatásokat kizárólag a jelen nyilvános felhívás által kiválasztott gazdasági alanyoktól szerezhetik be.

A családi házak és lakások energetikai felújítását célzó intézkedések megvalósításnak célja az energiahatékonyság előmozdítása a lakásszektorban és a megújuló energiaforrások használatának növelése a Topolya község területén lévő háztartásokban.

**I. AZ ENERGIAHATÉKONYSÁG TÁRGYA ÉS KRITÉRIUMAI**

A nyilvános felhívás tárgyát az alábbi energiahatékonysági intézkedések végrehajtása képezi:

**1) A külső ablakok és ajtók, valamint a termikus burok egyéb átlátszó elemeinek cseréje**

Ez az intézkedés magában foglalja a nyílászárókhoz tartozó kellékeket is, mint amilyenek a külső és belső ablakpárkányok, a redőnyök, ablaktáblák és egyebek, valamint a kiegészítő építési munkálatokat a nyílászárók leszerelése és szabályos beszerelése alkalmával, mint amilyen a régi ablakok és ajtók leszerelése és elszállítása a hulladéktárolóba, az ablakok szabályos beszerelése, az ablakok és ajtók körüli megmunkálás gipszkartonnal, glettelés, szegélyezés és meszelés az ablakok és ajtók körül a fal belső oldaláról.

1) A külső nyílászárók az alábbi minimális műszaki jellemzőkkel rendelkeznek (U-érték - hőátbocsátási tényező):

- U≤ 1.3 W/m2K ablakok és erkélyajtók üvegezésére;

- U ≤ 1.3 W/m2K az ablakokra és az erkélyajtókra;

- U ≤ 1.6 W/m2K fűtetlen terek felé nyíló ajtókra.

**2) A külső falak, a talajon fekvő padlók és a termikus burok egyéb részeinek hőszigetelése a fűtetlen terek felé.**

Ezen intézkedés esetében az alábbi energiahatékonysági kritériumokat kell teljesíteni:

- A hőszigetelés minimális vastagsága 10 cm-t tesz ki, kivéve, ha nincs műszaki lehetőség ilyen vastagságú szigetelés elhelyezésére.

**3)**  **Hőszigetelés beépítése a tetőfedés vagy a födém alá**

Ezen intézkedés keretében lehetőség van a fűtött helyiség feletti tető vagy födém hőszigetelésére szolgáló anyag beépítésére és beszerzésére is. Abban az esetben, ha a tetőfedés és a tető vízszigetelő rendszere sérült, ez az intézkedés magában foglalhatja a vízszigetelés és a tetőfedés egyéb rétegeinek cseréjét célzó építési munkálatokat, valamint a bádogos munkálatokat, de a tető szerkezeti elemeinek cseréjét célzó munkálatokat nem.

Ezen intézkedés esetében az alábbi energiahatékonysági kritériumokat kell teljesíteni:

- A fűtött helyiség feletti tető vagy födém hőszigetelésének maximális vastagsága 20 cm kell, hogy legyen, kivéve, ha nincs műszaki lehetőség ilyen vastagságú szigetelés elhelyezésére.

**4) A meglévő szilárd tüzelésű fűtőtest (kazán vagy kályha) hatékonyabb gázkazánra történő cserélése**

Ezen intézkedés keretében lehetőség van családi házak esetében gázkazán, fűtőtest beszerzésére és telepítésére, vagy a meglévő fűtőtest (kazán vagy kályha) hatékonyabbra cserélésére.

Ezen intézkedés esetében az alábbi energiahatékonysági kritériumokat kell teljesíteni:

- A földgázüzemű kazán (fűtőtest) minimális hatásfokának 90%-nak kell lennie. A kazánt az előírásokban előirányzott biztonsági funkciókkal és automatikus szabályozási funkcióval kell felszerelni, mint például az elosztóvezetékben a hőmérséklet szabályozása stb.

**5) A meglévő szilárd tüzelésű fűtőtest (kazán vagy kályha) hatékonyabb biomassza kazánra történő cserélése**

Ezen intézkedés keretében lehetőség van biomassza kazán (fapellet, brikett, faapríték) beszerzésére és telepítésére.

Ezen intézkedés esetében az alábbi energiahatékonysági kritériumokat kell teljesíteni:

- A biomassza kazán (fűtőtest) (fapellet, brikett, faapríték) minimális hatásfokának 85%-nak kell lennie. A kazánt az előírásokban előirányzott biztonsági funkciókkal és automatikus szabályozási funkcióval kell felszerelni, mint például az elosztóvezetékben a hőmérséklet szabályozása stb.

**6) Hőszivattyúk beépítése**

Ezen intézkedés keretében lehetőség van hőszivattyúk beszerzésére és beépítésére: levegő-levegő hőszivattyúk; levegő-víz hőszivattyúk vagy talaj-víz hőszivattyúk (vízszintes kollektorokkal vagy talajszondákkal).

Ezen intézkedés esetében az alábbi energiahatékonysági kritériumokat kell teljesíteni:

- A hőenergia-forrás szerinti minimális SCOP (szezonális teljesítmény együttható) az alábbi kell, hogy legyen:

- Levegő, több mint 3,4;

- Talaj, több mint 4,0;

- Víz, több mint 4,5.

**7) A meglévő csőhálózat, fűtőtestek és a tartozékok lecserélése vagy új beépítése**

Ez az intézkedés a következőkből áll: (I) elektronikusan szabályozott keringető szivattyúk beszerelése, (II) a csőhálózat cseréje és szigetelése, (III) a radiátorok cseréje, beleértve a termosztatikus szelepeket is, (IV) a fűtési rendszer szabályozó- és ellenőrző berendezésekkel (kiegyenlítő szelepekkel, elosztókkal, áramlásszabályozó szelepekkel) való felszerelése és, (V) hőmérő eszközök, például kaloriméterek.

**Megjegyzés:** Ez az intézkedés a jelen fejezet 1. bekezdésének 4) vagy 5) vagy 6) pontjában szereplő, a meglévő fűtőtest (kazán vagy kályha) hatékonyabbra cserélésére vonatkozó intézkedéssel együtt alkalmazható.

**8) Napkollektorok beépítése a központi használati melegvíz-előállító berendezésbe.**

**9) Napelemek és kiegészítő berendezések telepítése saját szükségletű villamosenergia-termeléshez, kétirányú mérőberendezés beszerelése a leadott és felvett villamos energia mérésére, valamint a szükséges műszaki dokumentáció és kivitelezői jelentések elkészítése a napelemek és a villamosenergia-termeléshez szükséges kiegészítő berendezések telepítéséhez, amelyek a törvénnyel összhangban szükségesek az elosztóhálózatra való csatlakozáskor.**

**10) Műszaki dokumentáció kidolgozása a 3. Melléklettel összhangban.**

Az energetikai felújítást célzó intézkedések mindegyike esetében korlátozott az ösztönző eszközök maximális összege, a végfelhasználó pedig köteles biztosítani az egyes projekt összértékéhez hiányzó különbözetet. Az egyes intézkedésekre szánt eszközök maximális összegét a végfelhasználóknak (háztartásoknak) szóló nyilvános felhívás határozza meg.

A végfelhasználók pályázhatnak: egy intézkedésre vagy intézkedéscsomagra, amely több, energetikai felújítást célzó intézkedést tartalmaz.

**Az energetikai felújítást célzó intézkedések mindegyike esetében, amelyekre a hatályos jogszabályok műszaki dokumentáció elkészítését irányozzák elő, az ajánlatban fel kell tüntetni a szükséges műszaki dokumentáció elkészítését is.**

**II. A NYILVÁNOS FELHÍVÁSON VALÓ RÉSZVÉTELI JOG**

A nyilvános felhíváson azok a gazdasági alanyok vehetnek részt, amelyek az anyagok, a felszerelések és a berendezések szállítását, valamint beépítési munkálatait végzik az I. fejezetben szereplő energiahatékonysági intézkedések általi energetikai felújításhoz, s eleget tesznek az alábbi feltételeknek:

- a törvényes képviselővel szemben az elmúlt két évben nem rendeltek el tevékenység végzését tiltó tartós vagy ideiglenes jogerős intézkedést;

- a tulajdonosokat/alapítókat és a törvényes képviselőket nem ítélték el jogerősen gazdasági bűncselekmény, környezetvédelmi bűncselekmény, vesztegetés vagy kenőpénz elfogadásának bűncselekménye, munkajogi bűncselekmény, bűnszervezetben elkövetett bűncselekmény, csalás bűntette és egyéb bűncselekmény miatt, amelyet hivatalból üldöznek, valamint nem folyik ellenük sem nyomozás, sem büntetőeljárás;

- a gazdasági alany szerepel a Gazdasági Nyilvántartások Ügynökségének (APR) nyilvántartásában, a jelentkezés benyújtásának napját megelőzően már legalább 2 éve;

- a gazdasági alany nem ment csődbe, nem fizetésképtelen és nem indult ellene felszámolási eljárás;

- a gazdasági alany rendelkezik tanúsítvánnyal az általa értékesített és beépítendő anyagokra és termékekre vonatkozóan;

- a gazdasági alany teljesíti a munkavállalók jogaira és kötelezettségeire vonatkozó egyéb jogszabályi követelményeket is, amelyeket a munkahelyi biztonságra és egészségvédelemre vonatkozó rendelkezések határoznak meg;

- a gazdasági alany rendelkezik olyan foglalkoztatott vagy más módon alkalmazott villamosmérnökkel, aki a létesítmények építését rendező törvénnyel összhangban álló engedéllyel rendelkezik, s akit a villamos energia előállítására szolgáló napelemek telepítéséről szóló jelentés kidolgozásával bíznak meg (ez a feltétel csak azokra a gazdasági alanyokra vonatkozik, akik az I. fejezet 1. bekezdésének 9) pontjában szereplő intézkedésre jelentkeznek);

- a gazdasági alany legalább 5 éves garanciát ad az inverterre és legalább 10 éves garanciát a napkollektorokra (ez a feltétel csak azokra a gazdasági alanyokra vonatkozik, akik az I. fejezet 1. bekezdésének 9) pontjában szereplő intézkedésre jelentkeznek);

- a polgároknak tett ajánlat felkínált érvényességi ideje legalább 60 nap;

- a gazdasági alany tudomásul vette a tevékenységek megvalósítása során teljesítendő feltételeket, amelyek elérhetőek a Bányászati és Energetikai Minisztérium ([www.mre.gov.rs](http://www.mre.gov.rs)) honlapján, mégpedig:

* Szabályzat a projekttel kapcsolatos munkáról;
* Keretrendszer a projekt környezetvédelmi és társadalmi hatásainak kezelésére (ESMF);
* Környezetvédelmi és szociális kezelési terv ellenőrzőlistája (ESMP).

**III. A JELENTKEZÉSHEZ KÖTELEZŐEN MELLÉKLENDŐ DOKUMENTÁCIÓ**

**A gazdasági alany által a nyilvános felhívásra benyújtandó jelentkezés (a továbbiakban: jelentkezés) tartalmazza a jelentkezési űrlapot, a nyilatkozatot, valamint a felszerelések és termékek bevizsgálásáról szóló tanúsítványokat/jelentéseket, amelyeknek eleget kell tenniük a minimális energiahatékonysági követelményeknek.**

A vállalkozók esetében a jelentkezést annak a személynek kell aláírnia, aki vállalkozóként be van jegyezve a tevékenység végzésére.

Abban az esetben, ha a gazdasági alany, vagyis a pályázó külföldi jogi személy, a törvényes képviselő írja alá a nyilatkozatot, illetve amennyiben több törvényes képviselő van, mindegyiknek alá kell írnia a nyilatkozatot.

A jelentkezésben megadott adatokban a jelen nyilvános felhívás időtartama alatt bekövetkezett minden változásról a gazdasági alany 5 napon belül köteles tájékoztatni az Energetikai Felújítást Célzó Intézkedéseket Megvalósító Bizottságot (a továbbiakban: Bizottság).

**IV. A NYILVÁNOS FELHÍVÁS DOKUMENTÁCIÓJÁNAK ÁTVÉTELE**

A nyilvános felhívás dokumentációja a <http://www.btopola.org.rs/sr-lat/energ_efik_lat> honlapról tölthető le, s az alábbiakat tartalmazza:

* Nyilvános felhívás,
* 1. Melléklet: Jelentkezés,
* 2. Melléklet: Nyilatkozat,
* 3. Melléklet: A szükséges műszaki dokumentációra vonatkozó információ,
* 4. Melléklet: A környezetvédelmi és szociális kezelési terv ellenőrzőlistája.

**V. A JELENTKEZÉSEK BENYÚJTÁSÁNAK HELYE ÉS HATÁRIDEJE**

A nyilvános felhívás a *Tiszta energia és energiahatékonyság Szerbia polgárai számára* elnevezésű projekt megvalósítására szánt pénzeszközök felhasználásáig tart, de legfeljebb 2027. 11. 30-ig.

A dokumentációt lezárt borítékban kell küldeni az alábbi felirattal: **„Jelentkezés a** **közvetlen felhasználóknak (gazdasági alanyoknak) a családi házak és lakások energetikai felújítását célzó intézkedések végrehajtásában való részvételére szóló nyilvános felhívásra – NEM FELNYITNI”.** A boríték hátoldalán a pályázó elérhetőségét kell feltüntetni.

A jelentkezést személyesen minden munkanapon 8.00 és 14.00 óra között lehet átadni Topolya Községi Közigazgatási Hivatala ügyfélszolgálatánál, vagy postán az alábbi címre kell küldeni:

Topolya Község

Az Energetikai Felújítást Célzó Intézkedéseket Megvalósító Bizottság

- Mijatov Dávidházi Zitának, a Bizottság elnökének -

24300 Topolya, Tito marsall utca 30.

A pályázók a nyilvános felhívással kapcsolatban a 024/715-899-es telefonszámon minden munkanapon 8.00 és 13.00 óra között, vagy az [**atila.sefer@btopola.org.rs**](mailto:atila.sefer@btopola.org.rs) **és a** [**zita.mijatov.davidhazi@btopola.org.rs**](mailto:zita.mijatov.davidhazi@btopola.org.rs) e-mail-címen kérhetnek bővebb tájékoztatást.

Minden kérdés és válasz megjelenik Topolya község honlapján: <http://www.btopola.org.rs/sr-lat/energ_efik_lat>

**VI. AZ ESZKÖZÖK ODAÍTÉLÉSÉRE VONATKOZÓ FELTÉTELEK TELJESÜLÉSÉNEK MEGÁLLAPÍTÁSA**

A Bizottság a III. fejezetben foglalt, benyújtott dokumentáció áttekintése alapján megállapítja, hogy teljesülnek-e a gazdasági alany kiválasztásának feltételei az energetikai felújítást célzó intézkedések végrehajtására.

A feltételek teljesülésének megállapítási eljárása során a Bizottság, szükség szerint, további dokumentumokat és információkat kérhet a pályázótól azon szükséges feltételek teljesítésének ellenőrzése érdekében, amelyekről a gazdasági alany a benyújtott nyilatkozatában nyilatkozott.

**VII. A GAZDASÁGI ALANYOK LISTÁJÁNAK MEGÁLLAPÍTÁSA**

A Bizottság végzésben megállapítja a feltételek teljesülését, és értesíti a pályázót.

A jelen fejezet 1. bekezdésében foglalt végzésre, amely azt állapítja meg, hogy nem teljesültek a gazdasági alanynak az energetikai felújítást célzó intézkedések végrehajtására való kiválasztásának feltételei, a pályázó kifogással élhet a Bizottságnál a végzés meghozatalától számított nyolc napon belül.

A Bizottság a jelen fejezet 2. bekezdésében foglalt kifogásokról a kifogások átvételétől számított 15 napon belül köteles döntést hozni.

A jelen fejezet 2. bekezdésében foglalt kifogás elvetésének esetén, vagy ha a Bizottság 15 napon belül nem ad választ, a közvetlen felhasználó kifogással élhet Topolya Községi Tanácsánál a jelen fejezet 2. bekezdésében foglalt kifogással kapcsolatos határozat átvételétől számított nyolc napon belül, s a kifogásról értesíti a *Tiszta energia és energiahatékonyság Szerbia polgárai számára* elnevezésű projekt megvalósításáért felelős egységet (a továbbiakban: JIP).

A Községi Tanács köteles a jelen fejezet 4. bekezdésében foglalt kifogásokkal kapcsolatban a kifogás átvételétől számított 15 napon belül döntést hozni.

A Községi Tanács határozata végleges.

A Bizottság elkészíti azoknak a közvetlen felhasználóknak az első listáját, akik az 1. bekezdésben foglalt végzés alapján teljesítették a nyilvános felhívás feltételeit, s közzéteszi Topolya község honlapján: <http://www.btopola.org.rs/sr-lat/energ_efik_lat>

A jelen fejezet 7. bekezdésében foglalt lista módosítása és kiegészítése szükség szerint történik, de legfeljebb 15 naponta.

A jelen fejezet 7. bekezdésében foglalt lista a *Tiszta energia és energiahatékonyság Szerbia polgárai számára* elnevezésű projekt lezárulásáig érvényes, amiről a Bizottság időben értesíti a gazdasági alanyokat.

A társfinanszírozásra jogosult háztartások kizárólag a jelen fejezet 7. bekezdésében foglalt listán szereplő gazdasági alanyoktól szerezhetik be a javakat és szolgáltatásokat.

A Bizottság fenntartja a jogot, hogy a jelen fejezet 9. bekezdésében foglalt listáról kizárja azt a gazdasági alanyt, aki a végfelhasználóval kötött szerződést nem valósította meg teljes mértékben az ajánlattal összhangban, mégpedig a *Tiszta energia és energiahatékonyság Szerbia polgárai számára* elnevezésű projekt lezárulásáig.

**VIII. A MEGVALÓSÍTÁS ELJÁRÁSA**

A Bizottság kapcsolatban áll a JIP-pel, s válaszol a Nemzetközi Újjáépítési és Fejlesztési Bank szabványainak alkalmazásával kapcsolatos kérelmekre a helyi önkormányzatoknak az alábbi dokumentumokban meghatározott kötelezettségeinek teljesülése során:

1. Szabályzat a projekttel kapcsolatos munkáról;
2. Az érdekelt felek alkalmazásának terve;
3. Környezetvédelmi és szociális kötelezettségvállalási terv (ESCP);
4. Keretrendszer a projekt környezetvédelmi és társadalmi hatásainak kezelésére (ESMF);
5. Környezetvédelmi és szociális kezelési terv ellenőrzőlistája (ESMP).

Minden dokumentum elérhető a minisztérium honlapján: (<https://www.mre.gov.rs>).

A JIP a projekttevékenységek megvalósítása során szakmai és technikai támogatást biztosít.

A nyilvános felhívás VII. fejezetének 7. bekezdésében foglalt első lista közzétételét követően Topolya község nyilvános felhívás által megkezdi a végfelhasználók (háztartások) kiválasztásának eljárását.

A végfelhasználó egyedi projektére szánt támogatás odaítélésére vonatkozó feltételek megállapítását követően, Topolya község, a gazdasági alany és a végfelhasználó háromoldalú szerződést ír alá az energetikai felújítást célzó intézkedések megvalósításáról.

A község az eszközöket kizárólag a közvetlen felhasználóknak utalja át, nem pedig a végfelhasználóknak, miután az egyéni végfelhasználó befizette teljes kötelezettségét a közvetlen felhasználónak, az intézkedés megvalósításának befejezését követően.

|  |  |
| --- | --- |
| Szerb Köztársaság  Vajdaság Autonóm Tartomány  Topolya Község  Községi Elnök  Szám: 31-32/2023-V  Kelt: 2023. augusztus 22-én  Topolya | Szatmári Adrián, s.k.  Községi Elnök |